Tizenhét évet húzott le a BKV-nál Pista, a népszerű, közösségépítő sofőr, akitől nyugdíjba vonulása miatt kedves, dudálós búcsúkörrel köszöntek el egykori és jelenlegi kollégái - derült ki a BKV Zrt. Facebook-posztjából.

A kollégák által csak Pistaként ismert Apáthy István László 2003 óta vezette a BKV buszait. Az első évtizedét javarészt a 3-as és a 33-as útvonalán töltötte, aztán elköltözött Budapestről, ezért a Cinkota garázsba kérte át magát, ahonnan a 7, 7E járatokon, illetve a metrópótlókon szolgált le újabb 7 évet.

A BKV bejegyzéséből kiderül, hogy Pista szinte minden busztípust vezetett, de a kedvence az Ikarus 435-ös volt.

A nyugdíjba vonuló sofőr utolsó szolgálatát épp a 63. születésnapja előtti napon, február 29-én teljesítette. Kollégáin kívül családtagjai és barátai is elkísérték, az utolsó útjára, ahol az utasok is elköszöntek tőle, akik a BKV szerint szintén élvezték a lufikkal és ünnepi táblákkal feldíszített buszjáratot.

Fotó: facebook/

Pistának szombaton kötelezően dudálással kellett megtennie az utolsó kis kört az Újpalota, Nyírpalota út végállomáson. Innen az ünneplők egy külön busszal jutottak el a Kőbánya garázsba, a Faházba, ahol a kollégák hivatalosan is elbúcsúztatták a közkedvelt buszvezetőt.

Boldog nyugdíjas éveket kívánunk, Pista, mindig visszavárunk!

- búcsúzik a BKV a posztjában az immár nyugdíjas buszvezetőtől.